
Sülysáp Nagyközség Önkormányzata Képviselő-testületének

2012. július 12-én tartandó rendkívüli ülésére

1. napirendhez

Tárgy: Döntés a helyi víziközmű üzemeltetéséről 
Tisztelt Képviselő-testület!

I. Előzmények
2011. december 31-én – részben – hatályba lépett a víziközművekről szóló 2011. évi CCIX. törvény, amely az ágazati szabályozást törvényi szintre emelte. A törvény legtöbb rendelkezése 2012. július 1-jén lép hatályba, ezen időponttól kezdődően a Magyar Energia Hivatal (MEH) látja el a víziközművekkel kapcsolatos feladat és hatásköröket.

A törvény – amint arról a Képviselő-testület korábban már tájékoztatásra került – célul tűzte ki a víziközmű-szolgáltatók bizonyos szintű integrációját, amellyel kapcsolatosan nekünk is szükséges meghoznunk bizonyos döntéseket.

A jogszabály 2012. július 1-től hatályos rendelkezései szerint a víziközmű – ha az önálló ingatlannak minősül – kizárólag az állam, a települési önkormányzat vagy a települési önkormányzatok társulása tulajdonába tartozhat. Ha a víziközmű nem minősül önálló ingatlannak, a vízgazdálkodásról szóló törvényben meghatározott vízvezetési szolgalmi jog az államot, a települési önkormányzatot vagy a települési önkormányzatok társulását illeti meg. 
Adott víziközmű-szolgáltatási ágazati tevékenység végzéséhez szükséges víziközmű-üzemeltetési jogviszony az ellátásért felelős és a víziközmű-szolgáltató között létrejött, MEH által jóváhagyott vagyonkezelési szerződésen; koncessziós szerződésen; vagy bérleti-üzemeltetési szerződésen alapul.

Az önkormányzati tulajdonú víziközművek vagyonkezelésbe adására és a vagyonkezelési szerződésre, továbbá a vagyonkezelő jogaira és kötelezettségeire az államháztartásról szóló törvény vonatkozó rendelkezéseit a víziközmű törvényben foglalt eltérésekkel megfelelően kell alkalmazni.

A törvény 36. §-a értelmében a MEH a víziközmű szolgáltatásra vonatkozó engedélyt megtagadhatja, ha a felhasználói egyenérték nem éri el a 150 ezret. A törvény 84. § (1) bekezdése kimondja, hogy az első alkalommal – 2013. május 1. és 2014. december 31. között – előterjesztett engedélykérelem esetén a Hivatal legalább 50 ezer felhasználói egyenérték mellett is kiadhatja az engedélyt. 
A (2) bekezdés szerint amennyiben ez az érték ugyanezen szolgáltató esetében 2014. december 31-ig nem éri el a 100 ezret, majd 2016. december 31.-ig nem éri el a 150 ezret a MEH a szolgáltatási engedélyt visszavonja. 
Sülysáp Nagyközség 3.092 felhasználói egyenértékkel rendelkezik.

Amennyiben a létrehozásra kerülő új, integrált víziközmű-üzemeltető társaság a jelenleg működő, döntően és meghatározóan önkormányzati tulajdonú települési vagy kistérségi víziközmű-szolgáltató szervezetek integrációjával, az önkormányzatok irányítása mellett valósul meg, kizárólagos önkormányzati tulajdonú gazdasági társaság lesz, ami a következő előnyökkel jár:
· az ellátásért felelős önkormányzatok tulajdonosi pozícióban lesznek a befogadó gazdasági társaságban, így közvetlen befolyással bírnak a mindenkori döntések meghozatala során a társaság legfőbb szervének ülésén törvényes képviselőjük útján a felügyelő Bizottságban delegáltjaik útján

· a szolgáltatással kapcsolatos, jövőben felmerülő problémák gyorsabban oldhatók meg 
· a jelenlegi dolgozói állományt (helyi munkaerő) a befogadó gazdasági társaság munkáltatói jogutódlással tovább foglalkoztatja, a meglevő szakmai tapasztalatot és hozzáértést továbbra is hasznosítja

· az integráció révén tőkeerős, de önkormányzati befolyás és tulajdonlás alatt álló – regionális – víziközmű-szolgáltató gazdasági társaság jön létre, amely egyesíti a meglévő személyi és tárgyi kapacitásokat, valószínűsíthetően minden tekintetben magasabb színvonalú szolgáltatás nyújtására képes szervezetben

Mindezek alapján a megvalósítandó stratégiai cél, hogy 2012. július 15-ig létre kell hozni az egymással csatlakozni kívánó önkormányzatokkal, illetve azok jelenleg működő víziközmű-szolgáltatóinak integrációjával a módosított társasági szerződéssel rendelkező, (a tényleges működtetői vagyonnal rendelkező) gazdasági társaságot. A korlátolt felelősségű társaság alkalmas forma a víziközmű-cégek integrálására, amely már eléri a víziközmű törvényben meghatározott 150.000 felhasználói egyenértéket (FE), s ugyanezen időpontig az integráló gazdasági társaság megszerzi e csatlakozó önkormányzatok tekintetében a víziközmű üzemeltetési jogokat, azaz a közszolgáltatási szerződést (bérleti/üzemeltetési vagy vagyonkezelési szerződést) köt velük településükre vonatkozóan.

A fenti stratégiai cél megvalósításának optimális formáját a víziközmű szolgáltatást jelenleg végző (helyi) víziközmű cégek egybeolvadása jelentené, azonban a helyi víziközmű szolgáltatást a települési önkormányzatok jelenleg a következő szervezeti keretek között nyújtják:
· költségvetési intézmény útján,
· nonprofit/közhasznú gazdasági társaság révén,
· kizárólagos vagy többségi önkormányzati tulajdonú gazdasági társaság által.

A költségvetési intézmény – ami nem gazdasági társaság – és a nonprofit gazdasági társaság esetében nincs jogi lehetőség a Gt. szerinti beolvadásra, ezért e szervezeti formák esetében a megoldást az jelenti, hogy az érintett települési önkormányzat törzstőke-emeléssel belép a létrehozott Kft.-be.

A fentiek alapján szükséges azon döntés meghozatala, hogy melyik szolgáltatóhoz (kft.-hez) kíván csatlakozni az önkormányzat, figyelembe véve azt, hogy amennyiben a csatlakozás nem történik meg 2012. július 15. napjáig, az úgy értelmezendő, hogy az ellátásért felelős (önkormányzat) nem gondoskodott a felelősségi körébe tartozó víziközmű szolgáltatás jogszerű megszervezéséről. Ebben az esetben a MEH – meghatározott időre – közérdekű üzemeltetőt jelöl ki, a víziközmű törvény 32-34. §-ai alapján.

A 2012. július 15-ei dátumnak nagy jelentősége van abból a szempontból is, hogy az ez ideig megkötött üzemeltetési szerződések esetén a törvény 12. §-ában meghatározott vagyonértékelés lefolytatása nem szükséges most, lehetőség van annak későbbi időpontban (legkésőbb 2015. december 31-ig) történő elvégzésére. Ez azért sem mellékes, mert nem jelent meg megfelelő időben az a végrehajtási rendelet, amely a vagyonértékelés részletes szabályait tartalmazza.

Összefoglalva tehát mindenképpen csak olyan megoldást lehet választani, amelynél a víziközmű szolgáltató 100%-ban önkormányzati vagy állami tulajdonban van. A hatályos víziközmű törvény ezeket preferálja mind a bérleti-üzemeltetési, mind a vagyonkezelési, de bizonyos esetekben a koncessziós formákban is. A vagyonkezelés esetében figyelembe kell venni a nemzeti vagyonról szóló törvényt is, mivel az a víziközmű törvénynél szigorúbb rendelkezéseket tartalmaz, és kizárólag állami és/vagy önkormányzati, avagy nemzeti tulajdonú cégeket ismer el vagyonkezelőként.

A fentiek megvalósításához az alábbi lépések javasoltak:

· A létrehozandó/átalakítandó kft.-hez csatlakozó önkormányzat feladata egy képviselő testületi határozat meghozatala az integráció elfogadására, annak meghatározásával, hogy az önkormányzat kft.-be való integrálódással annak útján kívánja a helyi víziközmű szolgáltatást a jövőben megoldani.

· Tekintettel arra, hogy Sülysápon a víziközmű szolgáltatás az önkormányzat kizárólagos tulajdonában levő, de településüzemeltetési és más egyéb feladatokat is ellátó gazdasági társaság révén (Faluszolga Kft.) valósul meg, képviselő-testületi határozat arra vonatkozóan, hogy az önkormányzat belép a létrehozandó kft.-be törzsbetét befizetése útján, és üzemeltetési szerződés megkötése a kiválasztott kft.-vel. (Az ÖKOVÍZ Kft. választása esetén erre nincs szükség, ugyanis az ÖKOVÍZ Kft.-ben jelenleg is 100 ezer Ft-os törzsbetéttel rendelkezik önkormányzatunk.)
Az előzetes tárgyalások során az alábbi csatlakozási lehetőségek merültek fel:
Az egyik a DAKÖV Kft.-hez (Dabas és Környéke Vízügyi Kft., székhelye: Dabas) való, a másik pedig az ÖKOVÍZ Kft.-hez (Önkormányzati Kommunális és Víziközmű Üzemeltető Kft., székhelye: Cegléd) való csatlakozás lehetősége. 
(Későbbiekben a gyáli központú GYÁVIV Kft. és az állami tulajdonú DMRV Zrt. is jelezte üzemeltetői szándékát, azonban a csatornázási pályázatunk során tett vállalásunkat is figyelembe véve – miszerint a 20 település közösen kívánja üzemeltetni a létrejövő és meglévő víziközműveket – a Tápiómenti Területfejlesztési Társulás (TTT) önkormányzatai az csak az ÖKOVÍZ és a DAKÖV ajánlatait mérlegelték.)
A DAKÖV Kft. 5 önkormányzat által víziközmű üzemeltetés céljára alapított gazdasági társaság, amely immáron közel két évtizede működik és alkalmas arra, hogy főleg Pest megye ellátásáért felelős önkormányzatok csatlakozhassanak hozzá, és a csatlakozással egy olyan nagyobb céggé fejleszthető, amely teljesíteni tudja a víziközművekről szóló 2011, évi CCIX. törvény és a majdan megjelenő jogszabályokban előírt követelményeket. A DAKÖV Kft. ténylegesen 1993. évben kezdte meg működését. Szakmai jogelődje a Pest megyei Víz- és Csatornamű vállalat. Az új víziközmű-szolgáltató Dabas, Pilis, Monor és a Galgamenti települések társulásával jön létre.
Az ÖKOVÍZ Kft. 2001. évben alakult át korlátolt felelősségű társasággá, előtte mint Önkormányzatok Víziközműveket Üzemeltető Intézménye működött. Működési területe Pest megye délkeleti része, Cegléd és a környező települések. Fő tevékenységei mind az átalakulást megelőzően, mind azt követően: hulladékgyűjtés, -szállítás és -ártalmatlanítás, víztermelés, -kezelés és -elosztás, szennyvízelvezetés, -tisztítás és csatornaszolgáltatás. Szakmai jogelődje a Pest megyei Víz- és Csatornamű Vállalat. A víziközmű szolgáltató a ceglédi, a nagykátai és szigetszentmiklósi kistérség településeinek társulásával jön létre

A csatlakozás illetve a bérleti/üzemeltetési szerződés megkötéséhez szükséges tárgyalások folytatása során mindenképpen figyelemmel kell lenni, illetve a lehető legnagyobb mértékben törekedni kell az alábbiak megvalósítására, melyeket akár a csatlakozás feltételeként is meg lehet szabni:
· a jelenlegi dolgozói állománynak (helyi munkaerő) a befogadó gazdasági társaság részéről történő, lehető legnagyobb mértékű továbbfoglalkoztatása,
· a társaságban való szavazati jognak a lehető legelőnyösebb módon való meghatározása,
· a tulajdonvásárláshoz szükséges tőke nagysága a lehető legkisebb mértékben terhelje az önkormányzat költségvetését.

Az elmúlt időszakban több képviselő-testületi ülésen is foglalkoztunk már a helyi vízmű jövőbeni működtetésével. Sőt, döntést is hoztunk egy alkalommal arról, hogy a nagykátai KÁTA-HYDRO Kft. útján kívánjuk az üzemeltetési feladatokat a jövőben ellátni. Ez a döntésünk azonban nem hajtható végre, mivel a KÁTA-HYDRO Kft. még így sem rendelkezne a szükséges felhasználói egyenértékkel, és a TTT kivételes elbírálás megszerzésére irányuló lobbytevékenysége nem járt sikerrel.
II. Meghozandó döntés
Mindezek okán tehát újabb döntést kell hoznunk arról, hogy a lehetséges befogadó társaságok közül melyikkel képzeljük el a jövőt, hogy melyik befogadó társasággal (ÖKOVÍZ vagy DAKÖV), és milyen szerződés keretében (bérleti-üzemeltetési vagy vagyonkezelési) kívánjuk a jövőben üzemeltetni a víziközművünket.

Befogadó társaság:

Mindkét befogadó társaság vállalja, hogy átveszi a munkavállalóinkat, és őket legalább 2 évig továbbfoglalkoztatja. Ezt azért emelem ki, mert a Képviselő-testület korábbi döntése ezt az igényt kifejezetten tartalmazta. Egyebekben eltérés csupán az a két „ajánlat” között, hogy – amint azt már fentebb említettem – az ÖKOVÍZ Kft.-ben jelenleg tulajdonrészesedéssel rendelkezik Önkormányzatunk, tehát esetükben nincs szükség törzstőke-emelésre és tulajdonszerzésre.
(Itt megjegyzem, hogy azóta már szinte bizonyossá vált, hogy a pályázati vállalásunk ellenére a 20 település közös üzemeltetése nem fog megvalósulni, mivel információim szerint, míg települések túlnyomó része az ÖKOVÍZ-hez, Mende példának okáért a GYÁVIV-ból alakult Dél-Pest Megyei Víziközmű Szolgáltató Zrt.-hez csatlakozott, Tápiószecső és Szentmártonkáta viszont nem döntött az üzemeltetésről, vagyis a MEH-re bízta a döntést, amely várhatóan valamely állami szolgáltatót, vagy egy területileg csatlakozó önkormányzati szolgáltatót fog kijelölni számukra.)
Üzemeltetési mód:

Mindenképpen mérlegelni kell az önkormányzatnak, hogy melyik üzemeltetési mód az előnyösebb. 
A bérleti szerződésnek az az előnye, hogy valamilyen szintű anyagi előnyökhöz jut az önkormányzat, bár a bérleti díj a jogszabály szerint csak a víziközművek állagmegóvására, fejlesztésére használható fel.

A vagyonkezelési szerződésnél ilyen lehetőség nincs, a vagyonkezelő nem fizet vagyonkezelői díjat, viszont az ő felelőssége lesz a hálózat teljes karbantartása. Így a vagyonkezelési szerződés mellett szólhat az elöregedett közműhálózat, illetve annak felújítása, ami minden olyan önkormányzatnál komoly gondot fog jelenteni a későbbiek folyamán, amely nem tudja az ehhez szükséges anyagi eszközöket biztosítani. 

Mindkét esetben be lehet a szerződésbe tenni azt a kitételt, hogy az önkormányzat jóváhagyása nélkül nem lehet semmiféle felújítást végezni.

…/2012. (…….) ÖKT határozati javaslat
Sülysáp Nagyközség Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 107. §-ában biztosított jogkörében eljárva, a gazdasági társaságokról szóló 2006. évi IV. törvényben valamint a víziközművekről szóló 2011. évi CCIX. törvényben foglaltak alapján az alábbi határozatot hozza:
1./ Mint ellátásért felelős, a víziközművekről szóló 2011. évi CCIX. törvény alapján kizárólag önkormányzati tulajdonú víziközmű szolgáltató gazdasági társaság útján kívánja 2012. július 15. napjától a jövőre nézve a település teljes körű víziközmű ellátását.

2./ Egyetért azzal, hogy a település ennek érdekében a ……………………………-be, mint befogadó víziközmű társaságba integrálja a helyi víziközmű szolgáltatási infrastruktúráját és szervezetét és ennek keretében a személyi és tárgyi erőforrásokat a ………………..Kft rendelkezésére bocsátja a későbbiekben külön részletezett és pontosított társasági szerződés és szindikátusi szerződés feltételei szerint.

3./ Felhatalmazza a Polgármestert, hogy a bérleti-üzemeltetési/vagyonkezelési szerződést valamint a szindikátusi szerződést megkösse az alábbiak érvényesülése mellett:

· A jelenlegi dolgozói állománynak (helyi munkaerő) a befogadó gazdasági társaság – mint jogutód – általi teljes létszámú, és minél hosszabb távú, de legalább 2 évig terjedő továbbfoglalkoztatása.
· Az önkormányzat által a társaságban birtokolt szavazati jog legelőnyösebb módon történő megállapítása.
· A tulajdonvásárláshoz szükséges tőke nagysága a lehető legkisebb mértékben terhelje az önkormányzat költségvetését.

Határidő: 2012. július 15.

Felelős: Horinka László polgármester

Sülysáp, 2012. július 10.

Horinka László s.k.


polgármester

Láttam! Sülysáp, 2012. július 10.

Tóth Krisztina jegyző s.k.

